To fartglade mænd måtte tirsdag aften aflevere kørekortene. Den ene af dem, havde ikke engang haft kortet et helt år.

Politiet var tirsdag aften på kontrol ved vejlerne mellem Thisted og Fjerritslev. Og det var med succes. To mænd blev nappet i kontrollen med henholdsvis 138 og 130 kilometer i timen på strækningen Bygholmvejlevej, hvor det kun er tilladt at køre 80 kilometer i timen. Første fartbølle var en 54-årig mand fra Thisted. Han blev snuppet med 130 kilometer i timen, og han måtte derfor overdrage sit kørekort til ordensmagten. Senere var det en bare 18-årig ung mand, der også kommer fra Thisted. Han blev taget med de voldsomme 138 kilometer i timen, så derfor tog politiet også hans kørekort med sig. En kort fornøjelse med kørekort for den unge mand.